CELEX: 62016FN0030
Language: el
Date: 2016-06-17 00:00:00
Title: Υπόθεση F-30/16: Προσφυγή-αγωγή της 17ης Ιουνίου 2016 — ZZ κ.λπ. κατά ΕΤΕπ

16.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/46
            
         Προσφυγή-αγωγή της 17ης Ιουνίου 2016 — ZZ κ.λπ. κατά ΕΤΕπ
   (Υπόθεση F-30/16)
   (2016/C 296/58)
   Γλώσσα διαδικασίας: η γαλλική
   
      Διάδικοι
   
   
      Προσφεύγοντες-ενάγοντες: ZZ κ.λπ. (εκπρόσωπος: L.-Y. Levi)
   
      Καθής-εναγομένη: Ευρωπαϊκή Τράπεζα Επενδύσεων (ΕΤΕπ)
   
      Αντικείμενο και περιγραφή της διαφοράς
   
   Ακύρωση των αποφάσεων που περιλαμβάνονται στα εκκαθαριστικά των αποδοχών για τον Απρίλιο του 2016, με τις οποίες η ετήσια μισθολογική προσαρμογή περιορίστηκε στο 0,6 % για το 2016, και ακύρωση των μεταγενέστερων εκκαθαριστικών, καθώς και, εφόσον χρειάζεται, του ενημερωτικού σημειώματος που η καθής-εναγομένη (στο εξής: καθής) απηύθυνε στους προσφεύγοντες-ενάγοντες (στο εξής: προσφεύγοντες) στις 8 Μαρτίου 2016, και επιδίκαση αποζημιώσεως για αποκατάσταση της φερόμενης περιουσιακής ζημίας και χρηματική ικανοποίηση λόγω της φερόμενης ηθικής βλάβης.
   
      Αιτήματα
   
   Οι προσφεύγοντες ζητούν από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση που περιλαμβάνεται στα εκκαθαριστικά των αποδοχών των προσφευγόντων για τον Απρίλιο του 2016, με την οποία η ετήσια προσαρμογή του βασικού μισθού περιορίστηκε στο 0,6 % για το 2016, και, επομένως, να ακυρώσει τις παρόμοιες αποφάσεις που περιλαμβάνονται στα μεταγενέστερα εκκαθαριστικά των αποδοχών και, εφόσον χρειάζεται, να ακυρώσει το ενημερωτικό σημείωμα που η καθής απηύθυνε στους προσφεύγοντες στις 8 Μαρτίου 2016·
            
         
               —
            
            
               να υποχρεώσει την καθής να καταβάλει, για την αποκατάσταση της περιουσιακής βλάβης, (i) το υπόλοιπο του μισθού το οποίο αντιστοιχεί στην εφαρμογή της ετήσιας προσαρμογής για το 2016, δηλαδή αύξηση κατά 2,3 %, για την περίοδο από 1ης Ιανουαρίου 2016 έως 31 Δεκεμβρίου 2016· (ii) το υπόλοιπο του μισθού το οποίο αντιστοιχεί στις συνέπειες της εφαρμογής της ετήσιας προσαρμογής κατά 2,9 % για το 2016 επί του ποσού των μισθών που καταβάλλονται από τον Ιανουάριο του 2016· (iii) τόκους υπερημερίας επί των οφειλομένων μισθολογικών υπολοίπων μέχρι την ολοσχερή εξόφληση των οφειλομένων ποσών, το δε επιτόκιο υπερημερίας πρέπει να υπολογιστεί βάσει του επιτοκίου που η Ευρωπαϊκή Κεντρική Τράπεζα καθορίζει για τις κύριες πράξεις αναχρηματοδοτήσεως, το οποίο είναι εφαρμοστέο κατά τη σχετική περίοδο, αυξημένο κατά τρεις μονάδες, και (iv) αποζημίωση λόγω της απώλειας αγοραστικής δύναμης·
            
         
               —
            
            
               να υποχρεώσει την καθής να καταβάλει, για κάθε προσφεύγοντα, 1 000 ευρώ ως χρηματική ικανοποίηση λόγω ηθικής βλάβης·
            
         
               —
            
            
               να καταδικάσει την καθής στα δικαστικά έξοδα.